CELEX: 32021R1351
Language: ro
Date: 2021-05-06 00:00:00
Title: Regulamentul delegat (UE) 2021/1351 al Comisiei din 6 mai 2021 de completare a Regulamentului (UE) 2016/1011 al Parlamentului European și al Consiliului în ceea ce privește standardele tehnice de reglementare care precizează caracteristicile sistemelor și ale controalelor pentru identificarea și raportarea oricărui comportament care poate implica manipularea sau o tentativă de manipulare a unui indice de referință (Text cu relevanță pentru SEE)

13.8.2021   
               
               
                  RO
               
               
                  Jurnalul Oficial al Uniunii Europene
               
               
                  L 291/13
               
            
         REGULAMENTUL DELEGAT (UE) 2021/1351 AL COMISIEI
         din 6 mai 2021
         de completare a Regulamentului (UE) 2016/1011 al Parlamentului European și al Consiliului în ceea ce privește standardele tehnice de reglementare care precizează caracteristicile sistemelor și ale controalelor pentru identificarea și raportarea oricărui comportament care poate implica manipularea sau o tentativă de manipulare a unui indice de referință
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/1011 al Parlamentului European și al Consiliului din 8 iunie 2016 privind indicii utilizați ca indici de referință în cadrul instrumentelor financiare și al contractelor financiare sau pentru a măsura performanțele fondurilor de investiții și de modificare a Directivelor 2008/48/CE și 2014/17/UE și a Regulamentului (UE) nr. 596/2014 (1), în special articolul 14 alineatul (4),
         întrucât:
         
                     (1)
                  
                  
                     Ar trebui să se asigure faptul că detectarea manipulării sau a tentativelor de manipulare a indicilor de referință este eficace și adecvată. Prin urmare, este necesar ca sistemele și controalele unui administrator de indici de referință să fie proporționale cu natura, complexitatea și riscul de manipulare a indicelui de referință furnizat și ca riscul de manipulare să fie evaluat pe baza unei evaluări obiective care să țină cont de originea, natura, specificitatea și gravitatea unui astfel de risc.
                  
               
                     (2)
                  
                  
                     Pentru a se asigura eficacitatea detectării oricărui comportament care poate implica manipularea sau o tentativă de manipulare a unui indice de referință, este necesar să se prevadă sisteme automate adecvate pentru monitorizarea datelor de intrare. Sistemele automate nu sunt însă suficiente pentru a asigura detectarea eficace a comportamentelor manipulatoare. Sistemele automate ar trebui, prin urmare, să fie completate de un nivel adecvat de analiză umană, care să fie efectuată de către un personal instruit în mod corespunzător.
                  
               
                     (3)
                  
                  
                     Pentru a se asigura faptul că autoritățile competente pot evalua în mod eficace măsurile luate pentru identificarea și raportarea abaterilor, administratorii ar trebui, la cerere, să furnizeze autorității competente informații privind natura, complexitatea și riscul de manipulare a indicelui de referință în cauză și să justifice adecvarea nivelului de automatizare și de analiză umană ales.
                  
               
                     (4)
                  
                  
                     Angajații unui administrator de indici de referință care sunt responsabili cu operarea sistemelor și a controalelor administratorului ar trebui să beneficieze de o formare corespunzătoare care să le permită să analizeze dacă anumite date de intrare sunt sau nu suspecte. O astfel de formare ar trebui să asigure faptul că angajații respectivi cunosc caracteristicile unei transmiteri adecvate de date de intrare și discrepanțele dintre datele de intrare care ar putea fi cauzate de manipulare sau de o tentativă de manipulare. Pentru ca formarea să fie eficace, aceasta ar trebui să fie adaptată naturii, complexității și riscului de manipulare a indicelui de referință furnizat.
                  
               
                     (5)
                  
                  
                     Administratorii pot prefera să externalizeze funcțiile legate de sisteme și de controale. O astfel de externalizare ar trebui să fie posibilă numai în măsura în care nu afectează în mod semnificativ controlul administratorului asupra furnizării indicelui de referință sau capacitatea autorității competente relevante de a supraveghea indicele de referință și, în orice caz, să fie supusă cerințelor prevăzute la articolul 10 din Regulamentul (UE) 2016/1011.
                  
               
                     (6)
                  
                  
                     Prezentul regulament se bazează pe proiectul de standarde tehnice de reglementare înaintat Comisiei de Autoritatea Europeană pentru Valori Mobiliare și Piețe (ESMA).
                  
               
                     (7)
                  
                  
                     ESMA a efectuat consultări publice deschise cu privire la proiectul de standarde tehnice de reglementare pe care se bazează prezentul regulament, a analizat costurile și beneficiile potențiale aferente și a solicitat opinia Grupului părților interesate din domeniul valorilor mobiliare și piețelor înființat în conformitate cu articolul 37 din Regulamentul (UE) nr. 1095/2010 al Parlamentului European și al Consiliului (2).
                  
               
                     (8)
                  
                  
                     Pentru a se asigura coerența cu data aplicării articolului 5 din Regulamentul (UE) 2019/2175 al Parlamentului European și al Consiliului (3), care a introdus în Regulamentul (UE) 2016/1011 articolul 14 alineatul (4) din regulamentul respectiv, prezentul regulament ar trebui să se aplice de la 1 ianuarie 2022,
                  
               ADOPTĂ PREZENTUL REGULAMENT:
         
            Articolul 1
            Sisteme adecvate și controale eficiente
            
               (1)   Sistemele adecvate și controalele eficiente menționate la articolul 14 alineatul (1) din Regulamentul (UE) 2016/1011 trebuie să fie:
               
                           (a)
                        
                        
                           adecvate și proporționale în funcție de natura, complexitatea și riscul de manipulare a indicelui de referință furnizat;
                        
                     
                           (b)
                        
                        
                           revizuite periodic, cel puțin o dată pe an, și actualizate atunci când este necesar, pentru a se asigura că sistemele și controalele în cauză continuă să respecte dispozițiile prevăzute la litera (a);
                        
                     
                           (c)
                        
                        
                           documentate în scris într-un mod clar și inteligibil, inclusiv orice modificări sau actualizări ale sistemelor și controalelor respective.
                        
                     În sensul primului paragraf litera (a), administratorul evaluează periodic, cel puțin o dată pe an, riscul de manipulare a indicelui de referință furnizat, ținând seama de următoarele elemente:
               
                           (a)
                        
                        
                           operațiunile avute în vedere necesare pentru furnizarea indicelui de referință;
                        
                     
                           (b)
                        
                        
                           originea, natura, specificitatea și gravitatea potențială a riscului de manipulare;
                        
                     
                           (c)
                        
                        
                           măsurile avute în vedere pentru a aborda riscul de manipulare, inclusiv garanțiile, măsurile de securitate și procedurile interne.
                        
                     
            
               (2)   Sistemele adecvate și controalele eficace menționate la articolul 14 alineatul (1) din Regulamentul (UE) 2016/1011 trebuie să includă, la un nivel adecvat naturii, complexității și riscului de manipulare a indicelui de referință furnizat, toate elementele următoare:
               
                           (a)
                        
                        
                           programe informatice care permit citirea automatizată decalată, vizionarea din nou și analizarea datelor de intrare;
                        
                     
                           (b)
                        
                        
                           analiza umană în procesul de detectare și identificare a comportamentelor care pot implica manipularea sau o tentativă de manipulare a unui indice de referință.
                        
                     
            
               (3)   La cererea autorității competente, administratorul îi furnizează acesteia informațiile menționate la alineatul (1) primul paragraf literele (a), (b) și (c) și justifică adecvarea nivelului de automatizare și analiză umană ales, astfel cum se menționează la alineatul (2).
            
         
         
            Articolul 2
            Formare
            
               (1)   Sistemele adecvate și controalele eficiente menționate la articolul 14 alineatul (1) din Regulamentul (UE) 2016/1011 trebuie să fie operate de angajați ai administratorului care sunt instruiți periodic în mod corespunzător:
               
                           (a)
                        
                        
                           să detecteze și să identifice orice date de intrare suspecte care ar putea fi rezultatul unei manipulări sau al unei tentative de manipulare a indicilor de referință;
                        
                     
                           (b)
                        
                        
                           să raporteze prompt orice astfel de constatări liniei lor interne de raportare.
                        
                     
            
               (2)   La stabilirea conținutului formării menționate la alineatul (1) al prezentului articol, administratorul ține seama de natura, complexitatea și riscul de manipulare a indicelui de referință furnizat, astfel cum se menționează la articolul 1 alineatul (1) litera (a).
            
         
         
            Articolul 3
            Politica privind integritatea datelor de intrare
            Sistemele adecvate și controalele eficiente menționate la articolul 14 alineatul (1) din Regulamentul (UE) 2016/1011 trebuie să fie documentate într-o politică privind integritatea datelor de intrare, care să indice:
            
                        (a)
                     
                     
                        riscul de manipulare a indicilor de referință;
                     
                  
                        (b)
                     
                     
                        o descriere generală a sistemelor adecvate și a controalelor eficiente, inclusiv a conformității acestora cu cerințele prevăzute la articolul 1;
                     
                  
                        (c)
                     
                     
                        o descriere generală a formării angajaților administratorului implicați în operarea sistemelor adecvate și a controalelor eficiente, astfel cum se menționează la articolul 2;
                     
                  
                        (d)
                     
                     
                        numele și datele de contact ale persoanelor responsabile de sistemele adecvate și controalele eficiente.
                     
                  
         
            Articolul 4
            Intrarea în vigoare și aplicarea
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 1 ianuarie 2022.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 6 mai 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 171, 29.6.2016, p. 1.
         
            (2)  Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană pentru valori mobiliare și piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (JO L 331, 15.12.2010, p. 84).
         
            (3)  Regulamentul (UE) 2019/2175 al Parlamentului European și al Consiliului din 18 decembrie 2019 de modificare a Regulamentului (UE) nr. 1093/2010 de instituire a Autorității europene de supraveghere (Autoritatea bancară europeană), a Regulamentului (UE) nr. 1094/2010 de instituire a Autorității europene de supraveghere (Autoritatea europeană de asigurări și pensii ocupaționale), a Regulamentului (UE) nr. 1095/2010 de instituire a Autorității europene de supraveghere (Autoritatea europeană pentru valori mobiliare și piețe), a Regulamentului (UE) nr. 600/2014 privind piețele instrumentelor financiare, a Regulamentului (UE) 2016/1011 privind indicii utilizați ca indici de referință în cadrul instrumentelor financiare și al contractelor financiare sau pentru a măsura performanțele fondurilor de investiții și a Regulamentului (UE) 2015/847 privind informațiile care însoțesc transferurile de fonduri (JO L 334, 27.12.2019, p. 1).